b'\n_START_ARTICLE_\nKonstantin X Dukas\n_START_SECTION_\nBakgrunn\n_START_PARAGRAPH_\nKonstantin Dukas var s\xc3\xb8nn av Andronikos Dukas, en aristokrat fra Paflagonia som kan ha fungert som guvern\xc3\xb8r i theme Moesia. Han var i yngre \xc3\xa5r henfallen til endel\xc3\xb8se diskusjoner om filosofiske og teologiske sp\xc3\xb8rm\xc3\xa5l, men ah fikk st\xc3\xb8rre politisk innflytelse gjennom sitt gifterm\xc3\xa5l (nummer to) med Eudokia Makrembolitissa, en siese av den mektige patriark Mikael Kerularius. Konstantin hadde st\xc3\xb8ttet Isak I Komnenos da han overtok makten etter keiserinne Theodora Porfyrogenitas d\xc3\xb8d i 1057, men han var motstander av den nye keiserens reformer. Til tross for sin stilltiende opposisjon ble Konstantin valgt til etterf\xc3\xb8lger for Isak som led av skrantende helse, sannsynligvis under p\xc3\xa5virkning av politikeren og historikeren Mikael Psellos. Isak abdiserte, og Konstantin Dukas ble kronet til keiser den 24. november 1059.\n_START_SECTION_\nKeisertiden\n_START_PARAGRAPH_\nDen nye keiseren tok raskt med sine to s\xc3\xb8nner Mikael og Konstantin Dukas med i styringen av imperiet og utnevnte dem til medleisere. Mikael etterfulgte ham for \xc3\xb8vrig som keiser Mikael VII Dukas. Han utnevnte ogs\xc3\xa5 sin bror Johannes Dukas til caesar og la opp til en politikk hvor han favoriserte kirken og det statlige byr\xc3\xa5kratiet. Han nedprioriterte dermed ogs\xc3\xa5 st\xc3\xb8tten til de v\xc3\xa6pnede styrkene og svekket forsvaret ved at han oppl\xc3\xb8ste den lokale armenske militsen p\xc3\xa5 50.000 mann p\xc3\xa5 et kritisk tidspunkt da seldsjukkene og deres tyrkiske allierte rykket vestover mot Armenia under ledelse av seldjukklederen Toghr\xc3\xbcl. Han reverserte mange av forgjengeren Isaks reformer og prioriterte det milit\xc3\xa6re byr\xc3\xa5kratiet, og han s\xc3\xb8rget samtidig for \xc3\xa5 fylle Senatet med sine tilhengere._NEWLINE_Hans beslutninger om \xc3\xa5 erstatte de st\xc3\xa5ende styrkene med leiesoldater og \xc3\xa5 nedlegge grenefestninger gjorde Konstantin sv\xc3\xa6rt upopul\xc3\xa6r blant Isaks tilhengere innen aristokratiet, som ogs\xc3\xa5 var sterkt knyttet til milit\xc3\xa6rvesenet. De gjorde et mislykket attentatfor\xc3\xb8k p\xc3\xa5 ham i 1061. Han ble heller ikke popul\xc3\xa6r i befolkningen ved at han \xc3\xb8kte skattene for \xc3\xa5 betale milit\xc3\xa6rvesenet._NEWLINE_Konstantin tapte st\xc3\xb8rstedelen av det bysantinske Italia til normannerne under hertug Robert Guiscard bortsett fra omr\xc3\xa5det rundt Bari. Han klarte heller ikke \xc3\xa5 st\xc3\xa5 imot invasjonen til Toghr\xc3\xbcls etterf\xc3\xb8lger Alp Arslan i Lilleasia, og tapte den armenske hovedstaden til seldsjukkene. Samtidig, i 1065, invaderte andre grupper av oghuz-tyrkere Balkan, og ungarerne invaderte Beograd._NEWLINE_Konstantin var gammel og ved d\xc3\xa5rlig helse da han overtok makten, og han d\xc3\xb8de den 22. mai 1067. Hans siste \xc3\xb8nske var at bare hans s\xc3\xb8nner skulle etterf\xc3\xb8lge ham, og han avtvang kona Eudokia Makrembolitissa et l\xc3\xb8fte om ikke \xc3\xa5 gifte seg p\xc3\xa5 nytt.'